การกวาดล้างใหญ่

การกวาดล้างใหญ่ () ความน่าสะพรึงกลัวครั้งใหญ่ (Great Terror) หรือ ปี 37 (Year of 37) และ เยจอฟชีนา ( , ) คือเหตุการณ์กวาดล้างทางการเมืองในสหภาพโซเวียตที่เกิดขึ้นระหว่าง ค.ศ. 1936 ถึง 1938 หลังจากเหตุการณ์ลอบสังหารเซียร์เกย์ คีรอฟ โดยเลโอนิด นีโคลาเยฟ ใน ค.ศ. 1934 โจเซฟ สตาลิน ได้เปิดฉากการพิจารณาคดีแสดงหลายครั้งที่รู้จักกันในชื่อการพิจารณาคดีมอสโก เพื่อกำจัดผู้ที่สงสัยว่าเป็นผู้เห็นต่างออกจากพรรคคอมมิวนิสต์แห่งสหภาพโซเวียต (โดยเฉพาะกลุ่มที่ฝักใฝ่บอลเชวิคเก่า) ในโลกตะวันตก คำว่า "ความน่าสะพรึงกลัวครั้งใหญ่" เป็นที่นิยมขึ้นเพราะหนังสือชื่อนั้นของโรเบิร์ต คอนเควสต์ ออกเผยแพร่ใน ค.ศ. 1968 ชื่อหนังสือดังกล่าวอิงมาจากชื่อเหตุการณ์ในประวัติศาสตร์ฝรั่งเศสที่เรียกสมัยแห่งความน่าสะพรึงกลัว

การกวาดล้างส่วนใหญ่ดำเนินการโดยหน่วยเอนคาเวเด (กรมการราษฎรฝ่ายกิจการภายใน) ซึ่งทำหน้าที่เป็นทั้งกระทรวงมหาดไทยและตำรวจลับของสหภาพโซเวียต ใน ค.ศ. 1936 หน่วยเอนคาเวเดภายใต้การนำของเกนรีฮ์ ยาโกดา เริ่มกำจัดผู้นำพรรคส่วนกลาง บอลเชวิคเก่า เจ้าหน้าที่รัฐบาล และหัวหน้าพรรคระดับภูมิภาค นักการเมืองโซเวียตที่คัดค้านหรือวิพากษ์วิจารณ์สตาลินถูกปลดจากตำแหน่งและถูกจำคุกหรือประหารชีวิตโดยเอนคาเวเด ต่อมาการกวาดล้างได้ขยายตัวไปยังระดับกองบัญชาการทหารสูงสุดของกองทัพแดง ซึ่งส่งผลกระทบอย่างร้ายแรงต่อแสนยานุภาพทางทหาร การรณรงค์นี้ยังส่งผลกระทบต่อภาคส่วนอื่น ๆ ในสังคม ได้แก่ ปัญญาชน เกษตรกรผู้มั่งคั่ง (คูลัค) และผู้ประกอบวิชาชีพต่าง ๆ เมื่อขอบเขตการกวาดล้างกว้างขึ้น ความระแวงสงสัยในตัวผู้ก่อวินาศกรรมและผู้ต่อต้านการปฏิวัติ (หรือที่เรียกว่า "ผู้บ่อนทำลาย") ก็เริ่มส่งผลกระทบต่อชีวิตของพลเรือนทั่วไป

การกวาดล้างพุ่งขึ้นสู่จุดสูงสุดระหว่างเดือนกันยายน ค.ศ. 1936 ถึงสิงหาคม ต.ศ. 1938 เมื่อเอนคาเวเดอยู่ภายใต้การนำของ นีโคไล เยจอฟ (จึงเป็นที่มาของชื่อ เยจอฟชีนา) การรณรงค์เหล่านี้ดำเนินการตามแนวทางหลักของพรรค ซึ่งมักได้รับคำสั่งโดยตรงจากโปลิตบูโรที่นำโดยสตาลินGoldman, W. (2005). "Stalinist Terror and Democracy: The 1937 Union Campaign". The American Historical Review, 110(5), 1427–1453 ผู้คนนับแสนถูกกล่าวหาว่ามีความผิดทางการเมือง รวมถึงการจารกรรม การบ่อนทำลาย การก่อวินาศกรรม การโฆษณาชวนเชื่อต่อต้านโซเวียต และการสมคบคิดเตรียมการลุกฮือหรือรัฐประหาร พวกเขาถูกประหารชีวิตด้วยการยิงทิ้ง หรือถูกส่งไปยังค่ายกักกันแรงงานกูลัก นอกจากนี้เอนคาเวเดยังพุ่งเป้าไปที่กลุ่มชาติพันธุ์ส่วนน้อยบางกลุ่มด้วยความรุนแรงเป็นพิเศษ (เช่น ชาวเยอรมันวอลกา หรือพลเมืองโซเวียตที่มีเชื้อสายโปแลนด์) ซึ่งต้องเผชิญกับการถูกเนรเทศโดยบังคับและการปราบปรามอย่างรุนแรง ตลอดช่วงการกวาดล้าง เอนคาเวเดพยายามกระชับการควบคุมพลเรือนผ่านความกลัว โดยใช้การจำคุก การทรมาน การสอบสวนที่ใช้ความรุนแรง และการประหารชีวิตในระหว่าง "ปฏิบัติการมวลชน"

สตาลินได้เปลี่ยนท่าทีต่อการกวาดล้างใน ค.ศ. 1938 โดยหันมาวิพากษ์วิจารณ์เอนคาเวเดที่ดำเนินการประหารชีวิตมวลชน และควบคุมการประหารชีวิตหัวหน้าหน่วยเอนคาเวเดอย่างยาโกดาและเยจอฟในเวลาต่อมา นักวิชาการประเมินว่า ยอดผู้เสียชีวิตจากการกวาดล้างครั้งใหญ่อยู่ที่ประมาณ 700,000 ถึง 1.2 ล้านคน แม้การกวาดล้างจะสิ้นสุดลง แต่การสอดแนมอย่างกว้างขวางและบรรยากาศแห่งความไม่ไว้วางใจยังคงดำเนินต่อไปอีกหลายทศวรรษ การกวาดล้างในลักษณะที่คล้ายคลึงกันยังเกิดขึ้นในมองโกเลียและซินเจียงด้วย รัฐบาลโซเวียตต้องการนำตัวเลออน ทรอตสกีมาพิจารณาคดีในช่วงการกวาดล้างนี้ แต่การลี้ภัยของเขาทำให้ไม่สามารถทำได้ อย่างไรก็ตาม แม้ทรอตสกีจะรอดพ้นจากการกวาดล้างในครั้งนั้นมาได้ แต่เขาก็ถูกลอบสังหารใน ค.ศ. 1940 โดยสายลับเอนคาเวเดในเม็กซิโกตามคำสั่งของสตาลิน

 อ้างอิง 

อ่านเพิ่ม

 A. Artizov, Yu. Sigachev, I. Shevchuk, V. Khlopov under editorship of acad. A. N. Yakovlev. Rehabilitation: As It Happened. Documents of the CPSU CC Presidium and Other Materials. Vol. 2, February 1956–Early 1980s. Moscow, 2003.










 .


















 Watt, Donald Cameron. "Who plotted against whom? Stalin's purge of the soviet high command revisited." Journal of Soviet Military Studies 3.1 (1990): 46–65.


 Whitewood, Peter. The Red Army and the Great Terror: Stalin's Purge of the Soviet Military (2015)
 Whitewood, Peter. "The Purge of the Red Army and the Soviet Mass Operations, 1937–38." Slavonic & East European Review 93.2 (2015): 286–314. online
 —— "Subversion in the Red Army and the Military Purge of 1937–1938." Europe-Asia Studies 67.1 (2015): 102–122.
 —— "In the shadow of the war: Bolshevik perceptions of polish subversive and military threats to the Soviet Union, 1920–32." Journal of Strategic Studies (2019): 1-24.



ภาพยนตร์
 Pultz, David, dir. 1997. Eternal Memory: Voices from the Great Terror [81:00, documentary film]. Narrated by Meryl Streep. USA.

แหล่งข้อมูลอื่น

 The Case of Bukharin—Transcript of Nikolai Bukharin's testimonies and last plea; from "The Case of the Anti-Soviet Block of Rights and Trotskyites", Red Star Press, 1973, pages 369–439, 767–779

 Nicolas Werth Case Study: The NKVD Mass Secret Operation n° 00447 (August 1937 – November 1938)
 "Documenting the Death Toll: Research into the Mass Murder of Foreigners in Moscow, 1937–38" by Barry McLoughlin, American Historical Association, 1999

หมวดหมู่:การปราบปรามทางการเมืองในสหภาพโซเวียต
หมวดหมู่:การเมืองสหภาพโซเวียต
หมวดหมู่:การสังหารหมู่
หมวดหมู่:โจเซฟ สตาลิน